KIRJALLINEN KYSYMYS E-0331/00 esittäjä(t): Karla Peijs (PPE-DE) komissiolle. Ranskalaisten tiekuljetusyrittäjien tiesulut.



Virallinen lehti nro 303 E , 24/10/2000 s. 0177 - 0178



KIRJALLINEN KYSYMYS E-0331/00 esittäjä(t): Karla Peijs (PPE-DE) komissiolle (11. helmikuuta 2000) Aihe: Ranskalaisten tiekuljetusyrittäjien tiesulut Ranskalaisten kuljetusliikkeiden 10. tammikuuta 2000 toteuttamilla tiesuluilla oli vakavia seurauksia Ranskasta tuleville ja Ranskaan meneville tavarankuljetuksille. Noin viidellekymmenelle Belgian, Espanjan, Italian, Saksan, Sveitsin ja Luxemburgin suurille ja pienille rajanylityspaikoille sekä eräisiin satamiin pystytetyt tiesulut rajoittivat tavaroiden vapaata liikkuvuutta yhteisössä. Sulut sekoittivat monen kuljetusyrittäjän suunnitelmat. Useat yrittäjät pitivät lisäksi varotoimena kuorma-autonsa tallissa. Tavaroiden vapaan liikkuvuuden varmistaminen on yksi toimielinten tehtävistä. Sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta annetun asetuksen ((EY) N:o 2679/98) mukaan on jäsenvaltioilla viisi päivää aikaa ryhtyä tarvittaviin toimiin rajoitusten poistamiseksi. Eikö komissio katso, että kyseinen viiden päivän aikaraja on liian pitkä interventiomenettelyjen käynnistämiseksi? Taloudelliset vahingothan ovat valtavat jo kyseisten rajoitusten ensimmäisestä päivästä lähtien. Miten komissio aikoo tulevaisuudessa nopeammin ja tarkoituksenmukaisemmin vastata tällaisiin jäsenvaltioiden välisen tavaroiden vapaan liikkuvuuden rajoituksiin? Muiden kuin ranskalaisten kuljetusliikkeiden tiesulkujen vuoksi kärsimien vahinkojen arvon on arvioitu olleen noin 30 miljoonaa euroa. Ainoastaan Ranskan maaperällä kärsityt vahingot korvataan. Tiedonvälityksen vuoksi tappioita kärsittiin kuitenkin Ranskan ulkopuolellakin. Mihin toimiin Euroopan komissio aikoo ryhtyä? Miten kärsityt vahingot voidaan korvata? harkitseeko Euroopan komissio asetuksen (EY) N:o 2679/98 muuttamista siten, että toimia edeltävä aika olisi huomattavasti lyhyempi? Frederik Bolkesteinin komission puolesta antama vastaus (20. maaliskuuta 2000) Arvoisa parlamentin jäsen on halunnut kiinnittää komission huomiota merkittäviin taloudellisiin seuraamuksiin, joita ranskalaisten rekka-autonkuljettajien viime viikkoina rajoille asettamat tiesulut ovat aiheuttaneet yhteisön yrityksille sekä asetuksen (EY) N:o 2679/9(1) komissiolle antamaan mahdollisuuteen puuttua tämänkaltaisiin tilanteisiin. Komissio haluaa muistuttaa, että yhteisön oikeuden mukaan tämänlaisissa tapauksissa jäsenvaltioiden on toteutettava kaikki tarvittavat ja suhteelliset toimenpiteet tavaroiden vapaan liikkuvuuden palauttamiseksi alueellaan. Asetuksen (EY) N:o 2679/98 5 artiklan nojalla komissio voi ilmoittaa jäsenvaltiolle, jossa on ilmennyt este, että asianomaisen jäsenvaltion on palautettava tavaroiden vapaa liikkuvuus. Ilmoituksessa vahvistetaan määräaika, jonka kuluessa jäsenvaltion on täytettävä sille yhteisön oikeuden mukaan kuuluvat velvollisuudet. Komissio päättää määräajasta asian kiireellisyyden mukaan (5 artiklan 1 kohta) ja se voi olla lyhyempi kuin viisi päivää. Sen sijaan asetuksen 5 artiklan 4 kohdassa säädetään, että jäsenvaltion on toimitettava virallinen vastauksensa komissiolle viiden työpäivän kuluessa ilmoituksen vastaanottamisesta. Komissio arvioi, että vuoden 2000 tammi- ja helmikuussa ilmenneiden konfliktien yhteydessä käyty tietojenvaihto (asetuksen (EY) N:o 2679/98 3 artikla) komission ja Ranskan viranomaisten välillä osoittaa, että asetuksen (EY) N:o 2679/98 täytäntöönpano vaikutti nopeuttavasti tiesulkujen poistamiseen rajoilta. Asetukseen ei siten ole suunnitteilla minkäänlaisia muutoksia. Mitä tulee vahinkojen korvaamiseen komissio voi kertoa parlamentin jäsenelle, että edellä mainitun tietojenvaihdon yhteydessä Ranskan viranomaiset ilmoittivat myös aikomuksestaan toteuttaa toimenpiteitä, jotta mahdolliset korvausvaatimukset voitaisiin myöhemmin esittää paikallisviranomaisia koskevan lain (code général des collectivités locales) L.2216-3 pykälän mukaisesti. Komissio haluaa tässä yhteydessä kiinnittää parlamentin jäsenen huomion siihen seikkaan, että yhteisöjen tuomioistuimen oikeuskäytännön mukaisesti jäsenvaltioilla on velvollisuus korvata niiden vastuulla olevien yhteisön oikeuden rikkomisesta taloudellisille toimijoille aiheutuneet vahingot. Komissio arvioi, ettei oikeutta korvauksiin pidä rajoittaa ainoastaan Ranskan valtion alueella kärsittyihin materiaalisiin vahinkoihin vaan olisi tarkasteltava myös jäsenvaltioiden vastuun perusteita yhteisön oikeuden rikkomistapauksissa eli yhteisön normien täysimääräistä tehokkuutta ja niissä tunnustettujen oikeuksien tehokasta suojelua. (1) Neuvoston asetus (EY) N:o 2679/98, annettu 7 päivänä joulukuuta 1998, sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta. EYVL L 337, 12.12.1998.